részlet

Fordította Gyárfás Vera

Allen Carr’s Stop Drinking Now

Arcturus Publishing Limited, London, 2020

Copyright © 2015 Allen Carr’s Easyway (International) Limited

All rights reserved.

Első kiadás

Copyright © 2015 Allen Carr’s Easyway (International) Limited

Magyar kiadás © Park Kiadó, Budapest, 2025

Hungarian translation © Gyárfás Vera, 2025

Minden jog fenntartva

Chris Haynek – az Allen Carr-féle Easyway
csodálatos alkoholterapeutájának

A könyv alapjául szolgáló elveket Allen Carr fedezte fel az Easyway-módszer segítségével, kidolgozásuk során pedig szorosan együttműködött Robin Hayley-vel, az Allen Carr-féle Easyway szervezet elnökével, a világ legtapasztaltabb Easyway-terapeutájával. Három évtizednyi közös munkát követően Allen Robinra bízta az Easyway-módszer továbbfejlesztését, hogy öröksége a lehető legtöbb emberhez eljusson.

ALLEN CARR

Allen Carr több mint harminc évet élt láncdohányosként. Számtalan elvetélt leszokási kísérlet után 1983-ban sikerült napi 60–100 szálról nullára csökkentenie az adagot, mindezt akaraterő és hízás nélkül. Rádöbbent, hogy rátalált valamire, amit az egész világ várt már – a leszokás egyszerű módszerére –, és fejébe vette, hogy segít minden dohányosnak.

Módszere elsöprő sikerének köszönhetően széles körben megismerték a nevét, ő lett a leszokás első számú szakértője, és központjainak hálózata ma már a világ minden szegletében megtalálható. Első könyve – Leszokni a dohányzásról? Így könnyű! – több mint 14 millió példányban kelt el, azóta is globális sikerkönyv, több mint 40 nyelvre lefordították. Az Allen Carr-féle Easyway-központokban több százezer dohányos szokott már le, és akinek mégsem sikerült, visszakapta a pénzét.

Allen Carr zseniális módszerét ma már egy sor függőség és egyéb probléma esetén alkalmazzák, legyen szó testsúlyról, alkoholról, adósságról, szerencsejátékról vagy finomított cukorról.

Az Allen Carr-féle Easyway-módszerrel kapcsolatos további információkért látogass el a www.allencarr.com oldalra.

ALLEN CARR
EASYWAY-MÓDSZERE
KULCS A SZABADSÁGHOZ

BEVEZETÉS

Bő huszonöt éve öt órát töltöttem Allen Carr-ral a londoni klinikáján, és az egész életem új irányt vett. Függőként léptem be oda: ha nem tudtam, mikor juthatok hozzá a következő adaghoz, pánikba estem; biztos voltam benne, hogy le kell mondanom az élet egyik nagy örömforrásáról, boldogtalan leszek, és úgy érzem majd, megfosztottak valamitől. Rettegtem, hogy maga alá gyűr a stressz, és el sem tudtam képzelni az életet a kis kábítószerem nélkül. Amikor öt órával később kiléptem az utcára, már nem igényeltem a függőségemet, nem is vágytam rá. Nem voltak elvonási tüneteim. Az Allent felkereső ismerőseimhez hasonlóan könnyen letettem a szert. Nem kellett hozzá akaraterő. Egyáltalán nem éreztem úgy, hogy megfosztottak valamitől, sőt hatalmas kő esett le a szívemről, és boldog voltam, hogy végre szabad lehetek. Egészen rendkívüli élményben volt részem.

Az én kábítószerem a nikotin volt, de már ott és akkor megértettem, hogy Allen Carr módszere minden függőnek segíthet a könnyű és gyors leszokásban, úgyhogy írtam neki, és megkérdeztem, csatlakozhatnék-e hozzá. Hatalmas szerencsémre igent mondott. Allen segítségével terapeuta lett belőlem, és létrehoztuk a második, birminghami klinikát. Nem sokkal később létrehoztunk egy vállalatot, hogy a világ minden tájára elvihessük a módszert, és az a megtiszteltetés ért, hogy engem neveztek ki ügyvezető igazgatónak. Lassan valósággá váltak a globális szervezetről szőtt álmaim.

Ma már elmondhatjuk, hogy a világ több mint 50 országában működő intézményeinket 400 000-nél is többen keresték fel. A klinikák továbbra is azt ígérik, hogy aki nem szokik le minimum három hónapra, annak az utolsó fillérig megtérítik a tanfolyam költségét. A függők többségének egyetlen alkalom is megteszi. A klinikára látogatók kevesebb mint 10 százaléka kérte vissza a pénzét.

Az Allen Carr-féle Easyway-módszerről szóló könyvek több mint 16 millió példányban keltek el, 42 nyelven készült belőlük fordítás, és a becslések szerint 40 millió ember olvasta őket 57 országban.

Ez a világraszóló siker nem reklámkampányok és marketinghadjáratok eredménye, hanem a módszer segítségével szabaduló sok millió egykori függő személyes ajánlására épül.

Egyetlen okra vezethető vissza, hogy az Allen Carr-féle Easyway a világ minden tájára eljutott: HOGY MŰKÖDIK.

Az Alkohol nélkül a leggyakrabban fogyasztott függőséget okozó szerhez, az alkoholhoz igazítja Allen immár világhírű módszerét. Nem prédikálunk, nem hajtogatjuk a nyilvánvalót. Az iszákosok pontosan tudják, hogy ártanak az egészségüknek és vagyonokat költenek. Attól szenvednek a legtöbbet, hogy rabszolgaként élnek, nem urai az életüknek. Könnyen lehet, hogy korábban is próbáltál már leszokni: akaraterővel, az Anonim Alkoholisták segítségével, esetleg hipnózissal, akupunktúrával, lézeres terápiával vagy más furfangos módszerrel. Nagy valószínűséggel úgy érezted, hogy megfosztottak valamitől, boldogtalan voltál, és végül kudarcot vallottál. Talán attól félsz, hogy ha nem ihatsz, unalmas lesz minden étkezés és társasági összejövetel, és kikészít a stressz. Vagy nem szeretnéd újraélni a korábbi próbálkozások traumáját, és attól rettegsz, hogy soha nem szabadulhatsz a sóvárgástól.

Az Easyway más. Ez a könyv a kezedbe adja a börtön kulcsát. Felszámolja a csapdát zárva tartó téves elképzeléseket és félelmeket, és ezzel alapjaiban változtatja meg a gondolkodásmódodat. Az Easyway nem igényel akaraterőt, semmitől nem kell megfosztanod magad, mert az ivás iránt érzett vágyat szünteti meg: amint absztinenssé válsz, máris újra örömmel várhatod a társasági összejöveteleket és könnyebben kezelheted a stresszt.

Allen Carr Easyway-módszere megváltoztatta az életemet. Neked is segíteni fog.

Robin Hayley

az Allen Carr’s Easyway (International) Ltd. elnöke

1. FEJEZET A KULCS

A FEJEZET TARTALMA

• A VÉLEMÉNYEM • MŰKÖDŐKÉPES MÓDSZER • ALKOHOLBETEG VAGY? • GYAKORI TÉVHITEK • VEDD KOMOLYAN • NEM VAGY EGYEDÜL • CSODAVÁRÁS • UTASÍTÁSOK

Ez a könyv segít, hogy azonnal, fájdalommentesen és végleg felhagyj az ivással, méghozzá hiányérzet és áldozat nélkül. Ráadásul akaraterőre sem lesz szükséged. Meglátod, könnyű dolgod lesz.

Túl szép, hogy igaz legyen? Leszámolhatsz az ivással akaraterő, fájdalom és lemondás nélkül? Annyi mindent hallottál már a problémás ivásról, hogy meggyőződéseddé vált: a fenti állítás egész egyszerűen nem lehet igaz. Hogy ennek ellenére miért adsz neki esélyt? Mert kétségbeesetten szeretnéd, ha igaz lenne. Megelégelted, hogy az ital rabszolgája vagy, szeretnél leállni, de tehetetlennek bizonyulsz, és minden módszerrel kudarcot vallottál. Könnyen lehet, hogy meghoztad életed legfontosabb döntését. Hidd el: igenis meg lehet szabadulni az alkoholtól, akárki vagy, akármilyen körülmények között élsz. Ha a megfelelő módszert követed, nem csak félreteheted az alkoholt, hanem garantált a siker.

A klinikánkra érkező nagyivók sokszor egy-egy barát vagy családtag támogatását élvezik. Ez a könyv barátként és oktatóként kísér majd végig az alkoholcsapdából kivezető úton. Igaz baráthoz méltón nem ítélkezik, nem szégyenít meg, nem kényszerít olyasmire, amit nem szeretnél megtenni. Csak annyit kérek, nézz magadba, és őszintén döntsd el, le akarsz-e szokni; légy nyitott, és tartsd be az utasításokat. Ha így teszel, kiszabadulhatsz a nyomorúságból, az alkohol fogságából. Ennyire egyszerű.

Az emberek azért hiszik, hogy nehéz leszokni, mert ezt hallják másoktól. Az orvosi szakma képviselői, a leszokással kísérletező nagyivók és az Anonim Alkoholistákhoz hasonló szervezetek mind ugyanazt sulykolják: leszokni nehéz.

Ezzel a módszerrel ráébredsz majd arra a csodálatos igazságra, hogy könnyen és élvezetesen kiszabadulhatsz a csapdából. Nem kell többé az ivás rabságában gyötrődnöd, és a szabadulás sem okoz majd szenvedést. Leszokhatsz az ivásról, és visszaszerezheted az életed irányítását – mindössze két feladatod van:

1.Meg kell értened a probléma természetét.

2.A megoldás érdekében követned kell a hathatós módszert.

E könyv mindkettőben segít, mert minden idők legjobb módszerét kínálja a függőség, így az alkoholproblémád legyőzésére.

Lehet, hogy már felhajtottad az utolsó pohár alkoholt. Van, aki már a könyv fellapozása előtt megfogadja, hogy soha többé nem iszik, mások az utolsó utasításig folytatják az ivást. A könyv végéig nyugodtan ihatsz, de azt tanácsolom, hogy a könyvet mindig józanul olvasd, hogy be tudd fogadni a mondanivalót. Nagyon fontos, hogy a könyv végére biztosan tudd, hogy soha többé nem akarsz inni.

EGY ITALLAL TÖBB A KELLETÉNÉL

Nincs semmi baj az Anonim Alkoholistákkal, jó szándékú emberek dolgoznak ott, és vannak egészen kiváló elképzeléseik is. Az egyik kérdésük úgy szól, hányadik pohár ital billent át a kontrollált ivásból a részegségbe. A harmadik? Az ötödik? Esetleg a tizedik? Mindenki mást mond, de egyetlen helyes válasz létezik, és az mindenkire egyformán érvényes: az első pohár jelenti a problémát. Az AA éleslátóan rávilágít arra az egyszerű igazságra, hogy ha nem gurítanád le az első poharat, nem lenne alkoholproblémád. Tehát az első italt kell kerülnöd.

Amíg elő nem álltam a saját módszeremmel, kétféleképpen lehetett megoldani az ivás problémáját:

1.Akaraterőt igénylő módszerrel.

2.Az Anonim Alkoholisták módszerével.

Mindkét módszer az ivás kísértésére összpontosít. Az akaraterőt igénylő módszer azt üzeni, hogy le kell küzdened a kísértést. Aki ezzel próbálkozik, hiányérzettel küzd, boldogtalan, és többnyire előbb-utóbb visszatér az iváshoz. Később részletesen is kifejtem, miért nem működik az akaraterőt igénylő módszer.

Az Anonim Alkoholisták azt hangoztatják, hogy erősebbnek kell lenned az ivás kísértésénél. Ezzel a módszerrel – ahogy az akaraterőre épülővel is – az a probléma, hogy életed végéig együtt kell élned a kísértéssel. Amíg a kísértés nem tágít mellőled, sebezhető maradsz.

Van egy jó hírem. Tudok egy harmadik megoldást – azt a módszert, amely emberek millióit gyógyította már ki az alkohol-, nikotin-, kábítószer- és szerencsejáték-függésből, ahogy a mértéktelen evésből és költekezésből is:

3.Az Allen Carr-féle Easyway.

Az Easyway az ivás iránti vágyat szünteti meg. Így aztán fel sem merül az első és a második módszerrel járó kísértés és sebezhetőség.

AZ „ALKOHOLISTA” MINT BÉLYEG

A klinikánkat a leszokás igényével felkereső nagyivók jelentős része meghökkenve kapja fel a fejét az „alkoholista” szóra. Számukra ez egyet jelent a slampos, szétesett iszákossal, aki bűzlik a piától, és alkalmatlan a világos gondolkodásra vagy az értelmes beszélgetésre. A mi ügyfeleink nem ilyenek. Az esetek többségében elképesztően jól álcázzák az alkoholproblémájukat.

Hogy miért leplezik? Mert félnek a megbélyegzéstől. A társadalom nem tűri el az alkoholistáknak címkézett emberek jelenlétét. A társadalom igencsak ellentmondásosan viszonyul az alkoholhoz. Senki sem vitatja, hogy kábítószer, de míg a többi úgynevezett rekreációs célú szert (köztük egyre inkább a dohányzást is) a perifériára szorítják vagy büntetik, az alkohol használatát nem pusztán elfogadhatónak, hanem egyenesen szükségesnek is tekintik. Próbálj csak meg bulit szervezni pia nélkül!

Amint elérjük azt az életkort, amikor már nyilvánosan is legálisan ihatunk (de sokszor előbb is), a felnőttek boldogan hívnak meg az első alkoholtartalmú italunkra, és biztatnak, hogy erőltessük csak le a torkunkon az első visszataszító kortyokat, mert akkor majd „megtanuljuk szeretni”. A beavatottak nevetésével veszik tudomásul, hogy utána rosszul vagyunk. Amikor pedig ünneplésre kerül a sor, mit vesznek elő? Pezsgőt!

De amikor a szomszéd nő alkoholtól bűzlik, amikor újra és újra vállalhatatlan állapotba kerül a bulikon, amikor pénzt kér kölcsön, és pontosan tudod, hogy nem arra kell neki, amire mondja, amikor rajtakapod, hogy a parkban üldögélve iszik, amikor nem megy el az iskolába a gyerekeiért, vajon hogy reagál a társadalom? Méltatlankodva cicceg, rázza a fejét, és felháborodva sutyorog: „Hogy lehet valaki ilyen felelőtlen?”

A közvélekedés szerint az alkoholisták magukra vessenek, gyengék és mértéktelenek, ők tehetnek róla, hogy nem képesek kordában tartani az ivást. Nem csoda, hogy az érintettek a végsőkig elmennek az alkoholprobléma rejtegetése érdekében. Sajnos ez csak súlyosbítja a problémát, mert ha a társadalom előtt takargatjuk, saját magunk előtt is erre kényszerülünk. Tagadjuk a probléma létezését, tehát megtagadjuk magunktól a megoldás lehetőségét.

Tisztázzunk valamit: az alkoholfüggőség nem gyengeség. Bárkivel előfordulhat, gazdaggal és szegénnyel, erős akaratúval és akaratgyengével, intelligenssel és ostobával egyaránt. A társadalom szemében azért gyengeség, mert valamennyiünket megtévesztenek, elhitetik velünk, hogy aki csak „normálisan” iszik, kézben tartja a dolgot. Mint hamarosan kiderül, egyetlen ivó sem tartja kézben a dolgot.

Ha nem akarod magad alkoholistának nevezni, ne tedd. Nem az a lényeg, hogy minek nevezed a problémát, hanem hogy elismered: alkoholfogyasztás terén elszaladt veled a ló. Máskülönben miért olvasnád ezt a könyvet?

GYAKORI TÉVHITEK

Az alkoholisták gyengeségére vonatkozó mítosz csak egy az ivás problémáját elfedő tévhitek közül. Felsorolok még párat:

A problémás ivók nem egyforma gyakorisággal fogyasztanak alkoholt. Van, aki csak hétvégén iszik, más úgy érzi, hogy amint kinyitja a szemét, innia kell. Mindkét esetben pusztító hatása lehet az alkoholnak.

A problémás ivás a nehéz körülmények hatására alakul ki. Bárki besétálhat az alkoholcsapdába. A különféle háttérrel rendelkező problémás ivók hajlamosak a körülményeiket vagy másokat okolni, hogy megmagyarázzák a viselkedésüket, pedig egyetlen valódi ok létezik: az alkoholfüggőség.

A szegényebbekből könnyebben válik problémás ivó. Bárki beleeshet az alkohol csapdájába, ez nem gazdagság vagy szegénység kérdése. Jómódúak milliói válnak alkoholfüggővé, és bár általában drágább italokat vásárolnak, de bármit megisznak, ami a kezük ügyébe kerül, hogy enyhítsék a sóvárgást.

Mindegy, ki vagy, mikor kezdtél inni, milyen gyakran és mennyit iszol, az ok nem változik: alkoholhoz akarsz jutni.

SZEMÉLYES BESZÁMOLÓ: DAVID

Nagyon szerettem a munkámat, de nyugdíjaztak. Korábban szinte soha nem ittam, de a munkám elvesztése érzékenyen érintett, unatkoztam a nagy semmittevésben, el-eljártam hát a kocsmába.

Maga alá gyűrt az ivás. Néha napokig csak döntöttem magamba az alkoholt. A helyzet a családomat is megviselte, végül ráment a házasságom. Nagyon sok embernek fájdalmat okoztam, és őszintén mondhatom, még csak nem is ízlett az ital.

Az alkohollal az életemben tátongó űrt próbáltam kitölteni. Nem az érdekes, tartalmas munkámat akartam pótolni vele, de szentül hittem, hogy elviselhetőbbé teszi a helyzetemet. Tévedtem, csak rosszabb lett tőle minden. De mivel úgy éreztem, ez az egyetlen menekülési útvonalam, minél rosszabbra fordultak a dolgok, annál többet ittam. Hiába tudtam, hogy megöl az ital, nem láttam a kiutat. Nem értettem meg, hogy maga az alkohol taszít egyre mélyebbre és mélyebbre.

VEDD KOMOLYAN

A problémás ivás borzalmas állapot. Súlyos szorongáshoz, betegséghez, más függőségekhez, a kapcsolatok felbomlásához, munkanélküliséghez, anyagi romláshoz és akár halálhoz is vezet.

AZ EGYESÜLT KIRÁLYSÁGBAN AZ ALKOHOL AZ ALÁBBIAKBAN JÁTSZIK SZEREPET:

Az erőszakos bűncselekmények 44%-ában

A családon belüli erőszak 42%-ában

A péntek esti közúti halálesetek 80%-ában

A gyilkosságok 20%-ában

A számok csak az alkoholból eredő fizikai erőszakra vonatkoznak, a fent említett egyéb pusztító hatásokon felül. A számok magukért beszélnek: felmérhetetlen károkat okoz ez a szer.

Mivel ezt a könyvet olvasod, okkal feltételezem, hogy úgy érzed, nem tudod kordában tartani az ivást. A hozzánk fordulók sokszor emlegetik, hogy unják az ivást, de képtelenek abbahagyni. Érzékelik, hogy nem okoz valódi élvezetet, mégis folytatják. Igyekeztek leszokni, de nem sikerült. Hiába próbálkoztak keményen, előbb-utóbb kifogytak az akaraterőből, újra inni kezdtek. Ennek következtében akaratgyengének és ostobának érzik magukat, és nem értik, miért ilyen tehetetlenek.

A helyzet az, hogy

NEM VAGY TEHETETLEN
ÉS NEM HIÁNYZIK BELŐLED
AZ AKARATERŐ.

A problémás ivók többsége kifejezetten erős akaratú, később majd kifejtem, miért. Az Allen Carr-féle Easyway mindenesetre nem igényel akaraterőt. A módszer segítségével felismerheted az alkoholfüggőséggel kapcsolatos igazságot, és ha megértetted a helyzetet, már pofonegyszerű lesz a leszokás.

NEM VAGY EGYEDÜL

Hiába érzed magad magányosnak az alkoholproblémáddal, nem vagy egyedül. Az Egészségügyi Világszervezet becslése szerint 140 millió alkoholbeteg él a Földön.

Meg kell értened, hogy az alkoholproblémád nem egyedi. A személyes helyzeted nem teszi elkerülhetetlenné az alkoholfüggőséget. Tény, hogy a problémás ivók sokszor átadják magukat más függőségnek, például a dohányzásnak vagy a szerencsejátéknak is, ez azonban nem jelenti azt, hogy bizonyos személyiségtípusok fogékonyabbak a függőségre. Ha azt hiszed, hogy ez a problémád gyökere, kérlek, azonnal verd ki a fejedből ezt a gondolatot. Mint a következő fejezetekben elmagyarázom, az alkoholizmus emberi eredetű probléma, semmi köze az egyes ember személyiségéhez, hanem egy kifinomult kémiai függés eredménye, amit csak súlyosbít az alkohol hatásaival kapcsolatos komoly agymosás.

Bárki vagy, bármivel foglalkozol, bárhol élsz, bármennyi pénzt keresel, az alkohol rabszolgájává válhatsz. Van egy jó hírem: könnyen megszökhetsz a börtönből, és ezt az egyszerű megoldást éppen a kezedben tartod.

CSODAVÁRÁS

„Tudtam, hogy segítségre van szükségem, de nem akartam leállni.”

A fenti kijelentés tömören összefoglalja a nagyivókban zajló kötélhúzást. Tudod, hogy boldogtalanságra ítél és tönkreteszi az életedet, valami mégis ivásra kényszerít. Egyre nyomorultabb leszel, ugyanakkor egyre jobban vágysz az alkoholra. Nagyon szeretnéd abbahagyni, de már a próbálkozástól is rettegsz.

Az érzelmi kötélhúzás összezavar és csapdában tart. Bármerre fordulsz, rád zárulnak az ajtók. Mindeközben azzal is tisztában vagy, hogy az ivásod a környezetedre is kihat. Megpróbálod rejtegetni a problémát, reménykedsz, hogy egy szép napon csoda történik, és megszabadulsz a rémálomtól.

A problémás ivást nem titkolhatod a végtelenségig. Mentális és fizikai hatása miatt minden ismerősöd felismeri a külső jeleket. Hiábavaló próbálkozás, hogy elrejtsd, ezért könnyen kialakul a „fenét se érdekli” hozzáállás. „Úgysem tudok változtatni rajta, akkor minek játsszam meg magam?”

Az ember szíve összefacsarodik, amikor egy szerette besétál az alkoholcsapdába. David esetében is láttuk, hogy szeretet ide vagy oda, a környezet egy idő után reagálni fog a problémára. Lesz egy pont, amikor a házastárs megelégeli a dolgot, és távozik. Amikor elveszíted azokat, akik törődnek veled, amikor magadra maradsz, az esetek többségében csak még jobban ragaszkodsz ahhoz, ami a vesztedet okozza, mert tévesen azt hiszed, nincs más örömed vagy támaszod.

Tisztázzunk valamit mindjárt az elején: nem akarlak megrémíteni. Ez a módszer nem így működik. Ha működne a megfélemlítés, habozás nélkül bevetném. A helyzet az, hogy a problémás ivók pontosan tudják, miért nem szabadna inniuk, mégsem teszik le a poharat. Az alkohollal kapcsolatos tényeket azonban ismerned kell, mert a téves elképzelések a szabadságod útjában állnak. Az alkohol függőséget okozó méreg, tönkreteszi az egészségedet, az anyagi helyzetedet és a boldogságodat, és az életed is rövidebb lesz tőle. A függőség nyomorúsága ráadásul gyakran vezet további függőségekhez, például dohányzáshoz, más kábítószerekhez, szerencsejátékhoz és mértéktelen evéshez.

Egyes alkoholbetegek tudatosan halálra isszák magukat. Felismerik, hogy képtelenek kontrollálni az ivást – az ivás kontrollálja őket –, és ettől letargiába süppednek. A problémás ivók többsége azonban szeretne életben maradni. Elviselik a nyomorúságos napok végtelen sorát, képtelennek érzik magukat a változtatásra, a csodára várnak, arra a percre, amikor egyszer csak megszűnik a függőségük. Ha ez a leírás rólad szól, van egy jó hírem:

NINCS SZÜKSÉGED CSODÁRA

A megoldás a te kezedben van. Most talán attól félsz, hogy fárasztó feladatokat kell végigcsinálnod a szabadulás érdekében. Pedig éppen ellenkezőleg, a módszerrel nemcsak egyszerű, hanem az első perctől kezdve élvezetes is a leszokás folyamata.

Tulajdonképpen semmit nem kell tenned a leszokás érdekében. Egyszerűen csak ne igyál többet. Könnyű dolgod lesz, csak máshogy kell viszonyulnod az alkoholhoz. Ez a módszer az igazsággal cseréli fel az agymosást, amely elhiteti velünk, hogy a leszokás áldozattal jár és megfoszt minket valamitől. Ha megérted és elfogadod az igazságot, néhány egyszerű lépésben boldog absztinens lehet belőled.

A könyvben kapsz majd tőlem néhány utasítást. Nagyon egyszerűek, és ha mindet betartod, biztos, hogy megoldódik az alkoholproblémád. Az első utasítás így szól:

MINDEN UTASÍTÁST TARTS BE!

Az Easyway úgy működik, mint a páncélszekrények számzárja. Ha ismered a számkombinációt, és a megfelelő sorrendben ütöd be a számokat, a zár kiold, az ajtó kitárul. Ha azonban kihagysz egy számot, vagy rossz sorrendben ütöd be őket, az ajtó zárva marad.

Éppen ezért arra kérlek, hogy pontosan kövesd a módszert. Minden utasítást tarts be, a könyvben szereplő sorrendben. Ha engedsz a kísértésnek, és előrelapozol, kimarad a számkombináció valamelyik nélkülözhetetlen eleme. Ne feledd: a könyv végén szabadulás vár, megmenekülhetsz az alkohol zsarnoksága elől. Megértem, hogy szeretnél minél gyorsabban a lényegre térni, együtt is érzek veled, de kérlek, légy türelmes. A módszer működik – ez számtalanszor bebizonyosodott szerte a világon, nálad is működni fog, csak tarts be minden utasítást.

ÖSSZEFOGLALÁS

•Az eddig próbált módszerek nem váltak be nálad, ez azonban működni fog.

•Nem te kontrollálod az alkoholt, az alkohol kontrollál téged.

•Nem vagy egyedül, és az alkoholproblémádnak nincs köze a genetikai felépítésedhez vagy a személyiségedhez.

•Nincs szükséged csodára.

•Minden utasítást tarts be.

Tartalom

Allen Carr

Allen Carr Easyway-módszere – Kulcs a szabadsághoz

Bevezetés

1. A KULCS

2. ÉRZÉKELÉS ÉS TÉVHITEK

3. AZ ELSŐ LÉPÉSEK A SZABADSÁG FELÉ

4. ÉRTSD MEG, MIÉRT ISZOL

5. CSAPDA

6. TÉVHITEK

7. INNI AKAROK

8. FÉLELEM

9. AKARATERŐ

10. A FÜGGŐ SZEMÉLYISÉG

11. ALKALMI IVÓK

12. ÉGETŐ KÉRDÉSEK

13. NINCS MITŐL TARTANOD

14. VEDD ÁT AZ IRÁNYÍTÁST

15. ELVONÁS

16. A LESZOKÁS ELŐKÉSZÜLETEI

17. AZ UTOLSÓ ITAL

18. ÉLVEZD AZ ALKOHOLMENTES ÉLETET

19. HASZNOS EMLÉKEZTETŐK

20. HIPNOTERÁPIA

Allen Carr-féle Easyway-központok

Allen Carr további kiadványai

Újdonságaink, eseményeink, valamint kedvezményes ajánlataink megtalálhatók megújult webáruházunkban, a booklove.hu-n!

Felelős kiadó Tönkő Vera

A Park Kiadó a Libri Könyvkiadó Kft. imprintje

Felelős szerkesztő Elekes Dóra

Szerkesztette Orosz Ildikó

Kézirat-előkészítő Pávay Andrea

Korrektor Lovass Gyöngyvér

Műszaki szerkesztő Rochlitz Vera

Borítótervező Oláh Gábor

Tördelte Kaposvári Franciska

ISBN 978 963 633 314 0

Elektronikus változat:

eKönyv Magyarország Kft.

www.ekonyv.hu

Készítette Ambrose Montanus

Felhasznált betűtípusok

Figtree – SIL Open Font License

Noto Serif – Apache License 2.0

Source Serif 4 – SIL Open Font License